← Fyn onderklere vir ‘n bekering
‘n Kaartspel met vreemde mense →
Blinkjan en ‘n geskikte stoot	Posted on 2012/09/29	by Jan Twak Mamma kla altyd dat ek haar as hierdie agressiewe pantoffelregering kwaai vrou in my stories uitmaak. Ek sê vir haar sy moet ontspan en die koekroller gaan bêre. Ek sal weer ‘n mooi storie oor haar opdiep en vertel. Behalwe vir die name en ‘n paar klein detail, is hierdie ‘n ware verhaal:
Mamma is weer moerig die oggend. Die bank wil op ‘n klomp van een van haar kliënte se goedere beslag lê. As prokureur is dit haar plig om te keer. Dit is implemente en voertuie wat Oom Otto van Zyl broodnodig voor oestyd het om sy sukkel-boerderytjie te laat slaag. En die bank bring altyd hulle blink advokate van die stad. Die ‘groot’ menere met hulle goue Rolex horlosies en Pierre Cardin pakke onder hulle sy-togas. Hulle dra krokodilvelskoene saam met bypassende aktetasse. Dié blink manne stop gewoonlik voor die hof met sportsvoertuie platter as Minora lemmetjies. Aan hul sy is hul blond-poppie-sekretaresses met ‘n IK net-net meer as die kar se ratte. As hulle uit die kar klim lyk dit soos Clint Eastwood wat net voor ‘n tweegeveg van sy perd afklim. Dan besigtig hulle die plattelandse hoffie uit die hoogte. Stadig en heen-en-weer kyk hulle, voordat hulle die Ray-Ban sonbrille afhaal.
Mamma kan “nee” op ‘n manier te sê, dat ‘n man dadelik ophou vrae vra. Ek kyk belangstellend hoe sy een van haar oudste hofpakkies aantrek. Die uitrusting lyk gehawend en stowwerig, maar is darem donker genoeg vir die hof se standaarde. Toe sy haar stokou varsity toga uit die trommel aantrek, lyk sy soos Batman wat van ‘n dak afgeval het. Toe sy die Jéép se sleutels vra, besef ek sy gaan ook nie make-up aansit nie. Die gehawende Jeep behoort aan my suster. Sy is ‘n toergids en sy stoor die rammelkas op ons werf, as sy vir drie maande op ‘n slag, in Afrika opfoeter. Ek onthou iets van dat sy my nog gevra het om die erg raserige uitlaatstelsel te laat vervang voor sy weer kom kuier.
So daag Mamma met die brullende Jeep by die hof op. Sy stop tussen die bank se Range Rover en die advokaat se silwer 6-reeks BMW. Sy vat nie ‘n aktetas en boeke nie. Net ‘n verslonste skryfblok en Bic Click pen, wat aan die bokant gekou is. Sy gaan stel haarself voor aan die manne op die hof se stoep. Sy is die verdediging se regspan. Oom Otto is ook daar en die man lyk erg bekommerd oor sy keuse van verteenwoordiging. Hy klap-klap so bietjie van die stof op Mamma se toga af om sy saak beter te laat lyk.
Mamma vra ‘n vyf minute verdaging toe Blinkjan klaar gerelaas is. Sy wil net gou met Oom Otto konsulteer. Oom Otto en sy regspan stap presies vyf minute later weer die hof in. Mamma dra ‘n groot aktetas en Oom Otto sleep-dra ‘n massiewe boks met dokumente en boeke. Blinkjan en sy kliënt se oë is groot terwyl Mamma die boeke een vir een uitpak. Blinkjan wil iets protesterend sê, maar sy Lordship maak hom stil. Hy het klaar sy beurt gehad. Dis nou Mamma se beurt.
Mamma sê die bank en hul geleerde afvaardiging het nie die korrekte kennisgewings op Oom Otto beteken volgens die Kredietwet nie. Blinkjan is dadelik op sy voete, hy maak beswaar. Mamma sê hy moenie worrie nie, sy het vir hom ‘n kopie van die wet saamgebring. Dis nou as hy dalk daardeur wil lees om homself op datum te bring.
Mamma sê die hofreëls met hul aansoek is ook nie nagekom nie. Blinkjan spring weer op en Mamma troos hom deur haar boek met die hofreëls voor die man te plak. Vir sy gerief is die toepaslike reëls in die boek onderstreep. Sy soek net haar boek terug as hy klaar is. Sy gebruik hom baie. Blinkjan lees. Terwyl hy lees sê Mamma dat sy sommer lus is om die bank van verkragting aan te kla.
“Verkragting?” vra Blinkjan en hy stotter.
“Ja,” sê Mamma en sy verduidelik dat hulle ook omtrent elke geskrewe reël in die nuwe Verbruikerswet verkrag en vir dood agter gelos het.
Blinkjan staan stadig op. Sy gesig is rooi en sy woorde is ontneem van hul selfversekerdheid. Hy vra sy Lordship om uitstel, koste aangebied. Hy is ook seker hulle kan die sakie op ‘n beskaafde manier buite die hof skik. Sy Lordship knipoog vir Mamma terwyl hy die saak uitstel. Hy ken haar goed.
This entry was posted in Uncategorized and tagged advokate, Afrikaans, beslaglegging, humor, Kredietwet, skuld, staaltjies, Verbruikerswet. Bookmark the permalink.	← Fyn onderklere vir ‘n bekering
25 Responses to Blinkjan en ‘n geskikte stoot
Daniel Bezuidenhout sê:	2014/11/08 om 21:08	excellent…sportsvoertuie platter as Minora lemmetjie…ditsem!
Reply	Louise Davis sê:	2014/05/27 om 20:35	Is lekker om jou weer raak te lees! Ek Looove jou stories. Hoop ek mis nie weer uit nie.
Reply	lekkerjeuk sê:	2012/10/06 om 09:55	Slim Mamma. En oom Otto kan weer asemhaal.
Reply	lekkerjeuk sê:	2012/10/06 om 09:51	‘n Mamma met ‘n plan en oom Otto haal weer asem. Slim.
Reply	Jan Twak sê:	2012/10/07 om 08:07	Nou moet Oom Otto nog net vir Mamma betaal!
Reply	Olga sê:	2012/10/02 om 22:51	Geluk aan oom Otto met sy keuse. Bravo Mamma.
Reply	Jan Twak sê:	2012/10/07 om 08:07	Ek sal die gelukwensing oordrae.
Reply	Flenters sê:	2012/10/02 om 21:19	Wat sal jy sonder Mamma doen…….?
Reply	Jan Twak sê:	2012/10/07 om 08:08	Daar is verskeie dinge wat ek aan kan dink wat ek graag sou wou doen as Mamma nie naby is nie! 😉
Reply	brieweuitdievreemde sê:	2012/10/01 om 16:51	Goed so vir Mamma! Lekker gelees
Reply	Jan Twak sê:	2012/10/01 om 17:45	Ek kry nogal talle hofstaaltjies van vroulief af! As jy lekker gelees het is my taak vir die dag afgehandel en gaan ek nou verskeie biere se proppies afdraai!
Reply	charlene2714 sê:	2012/10/01 om 07:26	Blinkjan sien sy moses!
Reply	Jan Twak sê:	2012/10/01 om 17:46	Vroulief het nou die dag, soos in die flieks, ‘n staande ovasie in Colesberg se hof gekry!
Reply	Toortsie sê:	2012/09/30 om 19:29	As mamma ooit vir president staan, sal ek vir haar stem, gehoor!!!
Reply	Jan Twak sê:	2012/10/01 om 17:47	Ek ook, miskien kan sy iets aan my belasting doen.
Reply	gidivet sê:	2012/09/30 om 09:54	Lekker gelag.
Reply	Jan Twak sê:	2012/10/01 om 17:47	Dis ernstige sake die
Reply	Joh sê:	2012/09/29 om 18:36	Onner elke stoflagie skuil ‘n Juweel.😆
Reply	Jan Twak sê:	2012/10/01 om 17:48	Ek sal maar liewer nie vir my vrou so sê nie.
Reply	Dirkie sê:	2012/09/29 om 17:50	Vattie nonsies nie !!
Reply	Jan Twak sê:	2012/10/01 om 17:48	Glad nie!
Reply	MaanKind sê:	2012/09/29 om 16:09	Ek laaaaik vir mamma! Slimsus…
Reply	Jan Twak sê:	2012/10/01 om 17:49	Ek sien nou eers ek het hierdie enetjie al op dië forum geplaas, maar ja dit was darem amper 2 jaar terug.
Reply	seegogga sê:	2012/09/29 om 15:57	slim….
Reply	Jan Twak sê:	2012/10/01 om 17:50	Sexy!
Besoeke	45,205 mense is nou vol twak gestop
Mees gelese plasings	Kousband vir 'n loslappie	Aan my beste vriend	Die ongegeede roostertjie	Die prys van Lus	Noodplan as jy die Lotto wen	Jan se twak	The Twenty Ten Theme.	Create a free website or blog at WordPress.com.